Ka letšatši le lengwe Matheetšabohle a bitša morwa wa gagweabolela naye a re: "Monna, bosasa nna le wena re swanetše go wela tsela. Re ka se kgone go bolawa ke tlala mola re na le tonki. Re swanetše go e bapatša gore re kgone go hwetša sa go ja." Ge letšatsi le ntšha nko ke ge Matheetšabohle le morwa wa gagwe ba le tseleng go ya go bapatša tonki yela. Ba be ba e gapa. Ba se ba fihle kgole ba gahlana le banenyana ba tšwa nokeng. Bona ba thoma go šupa Matheetšabohle le morwa wa gagwe ba ba sega ba re: "Bonang batho ba ditlaela! Ka babedi ba sepela ka dinao mola ba gapa tonki. Nkabe mongwe wa bona a e namele, mongwe a sepela ka dinao, ka morago yola a bego anametše a fologego namele yo a bego a sepela ka dinao, bjalo-bjalo." Matheetšabohle a lewa ke dihlong ge a ekwa dikwero tšeo, a tšea morwa a mo lahlelagodimo ga tonki, gomme ba sepela.